কয়েকদিন ধরে যমুনার পানি বৃদ্ধি পাওয়ার সাথে সাথে গাইবান্ধার সাঘাটা উপজেলার হলদিয়া ও চিনিরপটল গ্রামের বিস্তীর্ণ এলাকা মারাত্মক ভাঙ্গনের কবলে পড়েছে। গত তিনদিনের ভাঙ্গনে হলদিয়া ইউনিয়নের হলদিয়া মৌজার চাঁন মিয়া, আনোয়ার,  নবাব আলী, রেজাউল করিম, এমদাদুল হক, আঃ ওয়ারেছ, আঃ জলিল, লুত্ফর রহমান, আঃ রশিদ, হাবিবুর রহমান, আলমাছসহ দুই শতাধিক পরিবার এবং চিনিরপটল গ্রামের কমপক্ষে ১শ পরিবারের বাড়িঘর ও প্রায় ২০ একর আবাদি জমি নদীগর্ভে বিলীন হয়ে গেছে। ভাঙ্গনকবলিত এলাকায় গৃহহারা পরিবারের সংখ্যা বৃদ্ধি পাচ্ছে। এলাকার লোকজনের মধ্যে আতংক বিরাজ করছে। গৃহহারা পরিবারগুলো পাশের বন্যা নিয়ন্ত্রণ বাঁধ ও অন্যের জায়গায় আশ্রয় নিয়ে মানবেতর জীবনযাপন করছে।